**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 27.12.2023 ora 08.00 – 28.12.2023, ora 08.00**

**I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 28.12.2023, ora 08.00**

**RÂURI:**

**Debitele au fost în creștere,** datorită cedării apei din stratul de zăpadă și propagării pe râurile din bazinul superior și mijlociu al Oltului, bazinele superioare ale Jiului, Argeșului și Ialomiței, iar pe cursurile mijlocii și inferioare ale Someșului, Mureșului, Bistriței, Trotușului, Putnei, Buzăului și cursurile inferioare ale Arieșului și Târnavelor, creșterile au fost datorate numai propagării.

Pe râurile din bazinele hidrografice: Bega, Timiș, Bârzava, Caraș, Nera, Cerna, Vedea, Moldova, Suceava, Bârlad, Prut, bazinele mijlocii și inferioare ale Jiului, Argeșului, Ialomiței, pe afluenții Oltului inferior, pe cele din Dobrogea, debitele au fost staționare, iar pe celelalte au fost în scădere.

Debitele se situează la valori în jurul și peste mediile multianuale lunare pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraş, Nera, bazinul superior și mijlociu al Bistriței, cursurile superioare ale Trotușului, Prutului și pe unii afluenți ai Oltului superior şi mijlociu. Pe celelalte râuri debitele se situează la valori cuprinse între 30-90% din normalele lunare, mai mici (sub 30%) pe râurile din bazinele hidrografice: Râul Doamnei, pe cursul superior şi mijlociu al Ialomiței, pe Buzău, Tazlău, Bârlad, Jijia, Bahlui și pe unii afluenți din bazinul inferior al Oltului.

Se situează peste:

- **COTA DE INUNDAȚIE** râul Tur la stația hidrometrică Micula (310+33)-jud.SM (sector îndiguit);

- **COTELE DE ATENȚIE** râurile la stațiile hidrometrice: Tur – Turulung (360+17)-jud. SM, Crasna – Domăneşti (400+78)-jud.SM și Crasna – Berveni (490+59)-jud.SM.

**Debitele vor fi în scădere,** exceptând râurile din bazinele hidrografice: Jiu, Olt, Vedea, Argeș, Ialomiţa, Siret, Prut și pe cele din Dobrogea, unde vor fi staționare, iar pe cursurile inferioare ale Someșului și Mureșului vor fi în creștere prin propagare.

Ca urmare a propagării viiturilor formate anterior în amonte, în interval se va situa peste **COTA DE INUNDAȚIE/ FAZA a II a de APĂRARE** râul Tur la s.h. Micula (sector îndiguit) şi peste **COTELE DE ATENȚIE/ FAZA a I a de APĂRARE**, cursurile inferioare ale râurilor Tur și Crasna.

**DUNARE:**

**Debitul la intrarea în țar****ă (secțiunea Baziaș) în** **intervalul 27.12.2023 – 28.12.2023** **a fost în scădere, având valoarea de** **8900 m3/s,** peste media multianuală a lunii decembrie **5200 m3/s.**

În aval de Porţile de Fier debitele au fost în scădere pe sectorul Gruia – Zimnicea și în creștere pe sectorul Giurgiu – Tulcea.

**Debitul la intrarea în** **țară (secțiunea Baziaș) va fi staţionar (8900 m3/s).**

În aval de Porţile de Fier, debitele vor fi în scădere pe sectorul Gruia – Giurgiu şi în creştere pe sectorul Olteniţa – Tulcea.

**2.** **Situaţia meteorologică în intervalul 27.12.2023, ora 08.00 – 28.12.2023, ora 08.00**

**În ţara,** valorile termice au scăzut în cea mai mare parte a țării, însă vremea s-a menținut deosebit de caldă pentru această dată, cu abateri termice pozitive față de mediile multianuale de până la 11...13 grade în sud și în est. Cerul a fost variabil, cu înnorări mai ales în prima parte a zilei în nord și la munte, unde izolat a plouat slab. Vântul a suflat slab și moderat, cu unele intensificări pe parcursul zilei în estul, sudul și centrul țării, cu viteze de 45...55 km/h, precum și în zona montană, unde rafalele au depășit 75...90 km/h la altitudini mari. Este strat de zăpadă la munte și măsura aseară la ora 20 până la 84 cm în Munții Făgăraș. Temperaturile maxime s-au încadrat între 6 grade la Târgu Lăpuș și Joseni și 17 grade la Târgu Jiu, Slatina, Drăgășani, Stolnici, Târgoviște, Ploiești, Titu și București-Băneasa, iar la ora 6 se înregistrau valori termice cuprinse între -6 grade la Miercurea Ciuc și 9 grade la Constanța, Constanța-dig și Mangalia.

Spre sfârșitul intervalului, pe arii restrânse în nord-vest și în sud-est a fost ceață.

*OBSERVAȚII - au fost emise 5 atenționări pentru fenomene meteorologice periculoase imediate.*

**La Bucureşti,** vremea a fost în continuare deosebit de caldă pentru această dată. Cerul a fost variabil ziua și mai mult senin noaptea, iar vântul a suflat slab până la moderat. Temperatura maximă a fost de 16 grade la Filaret și Afumați și 17 grade la Băneasa, iar la ora 6 se înregistrau -2 grad la Băneasa, 0 grade la Afumați și 1 grad la Filaret.

**3. Prognoza meteorologică în intervalul 28.12.2023, ora 08.00 – 29.12.2023, ora 08.00**

**În ţara,** valorile termice vor fi în continuare mai ridicate decât mediile climatologice specifice datei. Cerul va fi variabil, temporar cu nebulozitate joasă sau ceață în zonele joase de relief, mai ales în prima parte a zilei și noaptea. Vântul va sufla slab și moderat, cu intensificări temporare în a doua parte a intervalului la munte, în special în zona înaltă a Carpaților Orientali. Temperaturile maxime se vor încadra în general între 6 și 15 grade, iar cele minime se vor situa între -6...-4 grade în depresiuni și până la 5...6 grade pe litoral.

**La Bucureşti,** temperaturile vor fi în continuare mai mari decât cele specifice perioadei, astfel că maxima se va situa în jurul a 13 grade, iar minima va fi de 0...2 grade. Cerul va fi variabil, dar cu probabilitate ridicată de ceață dimineața și noaptea. Vântul va sufla slab până la moderat.

**4. Buletin nivometeorologic pentru perioada 27.12.2023 ora 20 - 29.12.2023 ora 20.**

**Masivul Făgăraş, Parâng - risc 4 - MARE**

**La peste 1800 m**, în partea superioară a stratului se găsește zăpadă recentă de grosimi considerabile, ce depășește local 30-35 cm. Acest strat este depus peste zăpada mai veche, compactată și înghețată. În zonele adăpostite și pe văi se întâlnesc depozite mai mari de zăpadă și troiene ce depășesc pe alocuri 1-2 metri. Vântul intens a favorizat transportul zăpezii și formarea de multiple plăci de vânt, de grosimi variabile, cu coeziune redusă față de straturile inferioare și ușor friabile. Temperaturile ridicate vor favoriza topirea zăpezii recent depuse, umezirea și îngreunarea ei, favorizând declanșarea avalanșelor spontane de topire pe pantele suficient de înclinate, riscul declanșării fiind amplificat la suprasarcini.

**Sub 1800 m**, cantitățile de precipitații căzute au fost de asemenea însemnată, stratul de zăpadă crescând cu 20-30 cm, dar s-a topit semnificativ datorită temperaturilor ridicate. Pe văi și în zonele adăpostite se găsesc și aici depozite însemnate de zăpadă transportată de vânt. Temperaturile pozitive vor favoriza în continuare umezirea zăpezii, astfel încât sunt așteptate avalanșe de topire pe pantele suficient de înclinate, atât spontan, cât și la suprasarcini mici.

În aceste condiții riscul declanșării avalanșelor va fi mare (4) la peste 1800 m și însemnat (3) sub 1800 m.

**Masivul Bucegi, Ţarcu, Călimani-Bistriţei, Rodnei - risc 3 - însemnat**

Zăpada recent căzută depășește local 20-30 cm, atât în zonele înalte, cât și în cele mai joase. Datorită vântului intens, mare parte din zăpadă a fost depusă în zonele adăpostite și pe văi, unde se întâlnesc depozite mari de zăpadă și troiene ce depășesc pe alocuri 1-2 metri. Sunt formate plăci de vânt, de grosimi variabile. Și aici, pe fondul încălzirii vremii și al temperaturile diurne pozitive, zăpada de la suprafață se va topi, apa pătrunsă în strat îl va umezi suplimentar, favorizând declanșarea avalanșelor spontane de topire pe pantele suficient de înclinate, riscul declanșării fiind amplificat la suprasarcini - riscul va fi însemnat (3).

**Masivul Ceahlău, Vladeasa-Muntele Mare - - risc 2 - moderat**

Stratul de zăpadă recent depus este mai redus în Masivul Ceahlău și mai însemnat în Vlădeasa, dar s-a topit semnificativ în zonele joase datorită temperaturilor ridicate. În zonele adăpostite și pe văi sunt formate depozite mai mari de zăpadă, datorită vântului puternic. Încălzirea vremii va determina și aici topirea și umezirea zăpezii. Pe pantele suficient de înclinate se pot declanșa avalanșe de topire, unele chiar de dimensiuni medii la altitudini mai joase din zonele cu depozite mai însemnate. Riscul va fi moderat (2) și va fi amplificat la suprasarcini..

**Prognoza vremii în intervalul 27.12.2023 ora 20 - 29.12.2023 ora 20:**

Vremea va fi în continuare deosebit de caldă pentru această perioadă a anului. Cerul va fi variabil. Cu totul izolat vor fi condiții de precipitații mixte slabe. Vântul va sufla slab și moderat, cu intensificări temporare în zonele înalte din Carpații Orientali și Meridionali, unde trecător va mai depăși 80-90 km/h pe creste. Pe arii restrânse se va semnala ceață.

**Temperaturi prognozate în intervalul: 27.12.2023 ora 20 - 29.12.2023 ora 20:**

**Peste 1800 m: temperaturi minime**: -7 la -3 grade în prima noapte, -3 la 0 grade în cea de a doua

 **temperaturi maxime**: 2 la 6 grade în prima zi, 0 la 4 grade în cea de a doua

**Sub 1800 m: temperaturi minime**: -5 la 2 grade în prima noapte, -3 la 2 grade în cea de a doua

 **temperaturi maxime**: 4 la 11 grade în prima zi, 2 la 9 grade în cea de a doua

**Vânt la peste 2000 m:** din sector predominant vestic, cu viteze în general de 40-60 km/h, dar temporar şi de peste 80 km/h.

**Izoterma de 0 grade**: între 1500-1800 m la începutul intervalului, apoi în general între 2000 și 2600 m

**II. CALITATEA APELOR**

**2.1. Pe fluviul Dunarea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagra**

Nu au fost semnalate evenimente deosebite.

**III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, **s-au înregistrat depăşiri ale mediei zilnice de 50 µg/m3 pentru PM10** (pulberi în suspensie cu diametrul sub 10 microni), în data de 24.12.2023, **la staţiile cu indicativele IS-1mobil,AR-2.**

**APM Dâmboviţa** informează despre izbucnirea unui incendiu în data de 28.12.2023, pe raza comunei Conțești, județul Dâmbovița. Ard aprox 10 t deşeuri (anvelope și mase plastice) pe o suprafaţă de aprox. 300 mp. Menționăm ca depozitarea deșeurilor era în câmp deschis. Conform coordonatelor pe care ISU Dâmboviţa le confirmă, suprafața incendiată este o depozitare ilegală de deșeuri pe raza comunei Conțești, satul Colacul, strada Fântânii.

Se va reveni cu informaţii.

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**IV. ALIMENTĂRI CU APĂ**

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricțiilor;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor;

- S.C. APAVITAL S.A. Iași prin reducerea debitelor la sursa r. Bahlui – ac. Parcovaci corespunzător treptei II de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti;

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

**DIRECȚIA COMUNICARE**